Poliţiştii Secţiei Regionale de Poliţie Transporturi Galaţi au pus în executare 7 mandate de percheziţie domiciliară în municipiul Galaţi, într-un dosar penal în care se fac cercetări cu privire la săvârşirea infracţiunilor de delapidare şi fals material în înscrisuri oficiale, prejudiciul fiind estimat la peste 2 milioane de lei, informează Poliţia Transporturi Galaţi.
În perioada 13 – 15 martie 2024, poliţiştii Secţiei Regionale de Poliţie Transporturi Galaţi, cu sprijinul Serviciului pentru Acţiuni Speciale şi în cooperare cu Garda Naţională de Mediu Galaţi, au pus în executare 7 mandate de percheziţie domiciliară, la locaţii din municipiul Galaţi, într-un dosar penal în care se fac cercetări cu privire la săvârşirea infracţiunilor de delapidare şi fals material în înscrisuri oficiale, de către administratorul unei societăţi comerciale cu domeniu de activitate colectarea deşeurilor metalice reciclabile.
'În urma percheziţiilor efectuate la sediul societăţii, domiciliul administratorului şi la patru puncte de colectare, au fost descoperite şi indisponibilizate, în vederea confiscării, bunuri în valoare de aproximativ 298.000 de lei, respectiv: 284.780 de kilograme de deşeuri feroase, 1.248 de kilograme de deşeu cupru şi 4.280 de kilograme de deşeu aluminiu, 1.000 de kilograme inox, 1.000 de kilograme de bronz şi 140 de kilograme de baterii. Întrucât poliţiştii au descoperit în evidenţele contabile ale societăţii documente neînregistrate sau întocmite în mod fictiv, precum şi deşeuri metalice achiziţionate fără documente justificative, cercetările vor fi continuate şi cu privire la săvârşirea infracţiunii de evaziune fiscală', se arată într-un comunicat de presă remis de Poliţia Transporturi Galaţi.
Prejudiciul cauzat prin săvârşirea infracţiunilor de delapidare şi fals material în înscrisuri oficiale este de aproximativ 1.200.000 de lei, iar cel cauzat prin fapta de evaziune fiscală este estimat la peste 800.000 de lei.
În urma administrării probatoriului în cauză, faţă de administratorul societăţii comerciale, de 39 de ani, din municipiul Galaţi, poliţiştii au luat măsura reţinerii, pentru 24 de ore. Ulterior, după prezentarea la Parchetul de pe lângă Judecătoria Galaţi, a fost dispusă cercetarea acestuia în stare de libertate. (Agerpres/ FOTO radioiasi.ro)